Scarlett Johansson

**Scarlett Ingrid Johansson** (s. 22. marraskuuta 1984 New York, New York) on yhdysvaltalainen näyttelijä.  Hän aloitti uransa lapsinäyttelijänä ja saavutti myöhemmin kuuluisuutta aikuisrooleistaan laajassa elokuvakirjossa pienimuotoisista draamoista suuriin toimintaseikkailuihin. Johanssonin tähdittämät elokuvat ovat tuottaneet maailmanlaajuisesti yli 15,4 miljardia dollaria, mikä tekee hänestä yhden elokuvahistorian tuottoisimmista näyttelijöistä.

Johansson aloitti näyttelijänuransa 10-vuotiaana elokuvassa *[[Vanhemmat vaihtoon]]* (1994). Ensimmäisen pääroolinsa hän sai 13-vuotiaana menestyselokuvasta *[[Hevoskuiskaaja (elokuva)|Hevoskuiskaaja]]* (1998). Johansson teki läpimurtonsa vuonna 2003 elokuvissa *[[Lost in Translation]]* ja *[[Tyttö ja helmikorvakoru (elokuva)|Tyttö ja helmikorvakoru]]*, joista hän sai Golden Globe -ehdokkuudet. Hän on saanut Oscar-ehdokkuudet parhaasta naispääosasta elokuvasta *[[Marriage Story]]* ja parhaasta naissivuosasta elokuvasta *[[Jojo Rabbit]]*.

Johanssonia on pidetty Hollywoodissa yhtenä aikansa seksisymboleista, ja hänet on monesti mainittu maailman seksikkäimpien naisten listoilla. Johansson on ollut naimisissa koomikko Colin Jostin kanssa vuodesta 2020. Hänellä on kaksi lasta, toinen Jostin kanssa ja toinen aiemmasta avioliitosta.

## Tausta
Scarlett Johansson syntyi 22. marraskuuta 1984 New Yorkissa. Johanssonin isä on tanskalainen arkkitehti Karsten Johansson. Hänen äitinsä on tuottaja ja näyttelijä Melanie Sloan. Hänellä on kaksoisveli Hunter, isoveli Adrian ja isosisko Vanessa. Lisäksi hänellä on isänsä ensimmäisestä avioliitosta vanhempi velipuoli sekä äitinsä adoptoima nuorempi sisarus. Johanssonin äiti on askenasijuutalaista syntyperää. Johansson on julkisuudessa kertonut kokevansa itsensä juutalaiseksi. Johanssonin vanhemmat erosivat, kun hän oli 13-vuotias. Äiti muutti Kaliforniaan ja jätti Scarlettin asumaan pääasiassa isänsä luokse New Yorkiin.

## Ura näyttelijänä
### Lapsinäyttelijä
Ensimmäisen näyttelijäntyönsä Johansson teki Off-Broadwayn tuotannossa *Sophistry*, jossa esiintyi hänen lisäkseen muun muassa näyttelijä Ethan Hawke.

Valkokankaalla Johansson näytteli ensimmäisen kerran vuonna 1994 Rob Reinerin ohjaamassa elokuvassa *[[Vanhemmat vaihtoon]]*. Muita lapsirooleja hän teki muun muassa elokuvissa *[[Oikeuden puolustaja]]* (1995), *[[Manny ja Lo]]* (1996) ja *[[Hevoskuiskaaja (elokuva)|Hevoskuiskaaja]]* (1998). *Manny ja Lo* -elokuvassa esiintyivät pienissä rooleissa myös hänen kaksoisveljensä Hunter sekä isosiskonsa Vanessa. *Hevoskuiskaajassa* hän esitti ratsastusonnettomuuden traumatisoimaa tyttöä, joka toipuu syrjäisellä maatilalla legendaarisen ”hevoskuiskaajan” avustuksella. Elokuvaa pidetään Johanssonin läpimurtoroolina. Vuonna 2001 hän esitti kyynistä teini-ikäistä Rebeccaa elokuvassa *[[Ghost World]]*. Elokuva ei menestynyt kaupallisesti, mutta se saavutti myöhemmin kulttielokuvan aseman.

### Näyttelijänura

Johansson valmistui vuonna 2002 Manhattanin Professional Children’s Schoolista. Pian sen jälkeen hän nousi suuren yleisön tietoisuuteen esitettyään Charlottea Sofia Coppolan ohjaamassa elokuvassa *[[Lost in Translation]]* (2003), joka sai kriitikoilta hyvän vastaanoton. Elokuva kuvattiin Tokiossa, ja Johansson oli niiden aikaan 17-vuotias. Hän on kertonut kuvausten olleen haastavat nuoruutensa ja eristyneisyyden vuoksi. Hän sai Golden Globe -ehdokkuuden sarjassa paras naispääosa komediassa. Myöhemmin vuonna 2003 sai ensi-iltansa elokuva *[[Tyttö ja helmikorvakoru (elokuva)|Tyttö ja helmikorvakoru]]*, jossa Johansson esitti Grietiä. Johansson sai Golden Globe -ehdokkuuden parhaasta naispääosasta draamassa. Hän sai kummastakin elokuvasta myös Bafta-ehdokkuuden sarjassa paras naispääosa ja voitti palkinnon suorituksellaan elokuvassa *Lost in Translation*. 

Ensimmäisten menestyselokuviensa jälkeen Johansson oli mukana useissa elokuvaprojekteissa. Hän esitti Pursy Williä pienen budjetin draamassa *[[A Love Song for Bobby Long]]* ja sai Golden Globe -ehdokkuuden parhaasta naispääosasta draamassa. Hän esiintyi elokuvassa John Travoltan rinnalla nuorena naisena, joka yrittää saada takaisin kuolleen äitinsä talon. Vuonna 2005 Johansson näytteli Woody Allenin ohjaamassa elokuvassa *[[Match Point]]*, jossa hän näytteli naista, joka ajautuu suhteeseen naimisissa olevan miehen kanssa. Se toi hänelle Golden Globe -ehdokkuuden parhaasta naissivuosasta. Sama vuonna hän esiintyi myös ison budjetin Michael Bayn ohjaamassa toimintaelokuvassa *[[The Island]]*. Elokuva ei menestynyt teattereissa eikä arvioissa. Johansson näytteli vuonna 2006 ilmestyneessä James Ellroyn romaaniin perustuvassa Brian De Palman ohjaamassa *[[Musta Dahlia (elokuva)|Musta Dahlia]]* -elokuvassa Kay Lakea, jolla on hyvin kirjava menneisyys. Hän joutuu Mustan Dahlian murhaa tutkivan kahden poliisin pakkomielteen kohteeksi. *Match Pointin* jälkeen Johansson esiintyi muissakin Allenin elokuvissa. Hän esitti Sondra Pranskyn roolia Allenin elokuvassa *[[Scoop]]* vuodelta 2006 ja yhtä pääosaa syksyllä 2008 ilmestyneessä elokuvassa *[[Vicky Cristina Barcelona]]*. Johansson laajensi näyttelijäntyötään elokuvissa *[[Kuningattaren sisar]]* (2008), romanttisessa komediassa *[[Jätä se!]]* (2009) sekä draamassa *[[Koti eläintarhassa]]* (2011).

Johansson debytoi vuonna 2010 Broadwaylla Arthur Millerin näytelmässä *[[Näköala sillalta]]*. Hän sai siitä Tony-palkinnon parhaasta naissivuosasta. Vuonna 2013 Johansson palasi Broadwaylle Tennessee Williamsin Pulitzer-palkitun näytelmän *[[Kissa kuumalla katolla]]* uudessa tuotannossa. Samana vuonna hän näytteli romanttisessa komediassa *[[Don Jon]]* naista, joka seurustelee pornografiasta riippuvaisen miehen kanssa. Elokuva oli Joseph Gordon-Levittin ohjausdebyytti, ja se sai myönteisiä arvioita. Johansson ääninäytteli myös tietoista tekoälyjärjestelmää Spike Jonzen ohjaamassa elokuvassa *[[Her (vuoden 2013 elokuva)|Her]]*. Johansson kuvaili roolia haastavaksi mutta vapauttavaksi, sillä se erotti esiintymisen hänen fyysisestä olemuksestaan ja ulkonäöstään, ja jokainen kohtaus vaati tarkkaa työtä.

Johansson näytteli vuonna 2010 sarjakuvahahmo Natasha Romanoffia / Mustaa Leskeä Marvel Cinematic Universen elokuvassa *[[Iron Man 2]]*. Hän uusi roolinsa kahdeksassa eri elokuvassa ja lopulta näytteli pääosaa hahmon omassa elokuvassa *[[Black Widow (vuoden 2021 elokuva)|Black Widow]]* (2021). Rooli tarjottiin alun perin Emily Bluntille, joka joutui kuitenkin vetäytymään muiden sitoumusten takia.

Johansson esitti elokuvassa *[[Under the Skin (vuoden 2013 elokuva)|Under the Skin]]* (2013) salaperäistä avaruusolentoa, joka ajaa ympäri Glasgow’ta ja sieppaa miehiä. Rooliaan varten Johansson opetteli ajamaan pakettiautoa ja puhumaan englantilaisella aksentilla. Johansson esitti hyväntahtoista ravintolatyöntekijää elokuvassa *[[Chef (elokuva)|Chef]]* (2014), yli-inhimillisiä kykyjä omaavaa naista toimintatrillerissä *[[Lucy (elokuva)|Lucy]]* (2014) ja näyttelijätärtä Coenin veljesten komediassa *[[Hail, Caesar!]]* (2016). *Lucy* oli kaupallinen menestys, ja se tuotti yli 463 miljoonaa dollaria ja sai pääosin myönteistä palautetta teemoistaan, visuaalisesta ilmeestään sekä Johanssonin roolisuorituksesta, mutta jotkut kritisoivat sen tieteellistä epätarkkuutta. Näyttelijäntyön ohella Johansson on lainannut tunnusomaista käheää ääntään useille animaatiohahmoille. Hän on ääninäytellyt käärme Kaata elokuvassa *[[Viidakkokirja]]* (2016), laulavaa piikkisikaa animaatioelokuvassa *[[Sing]]* (2016) ja sen jatko-osassa *[[Sing 2]]* (2021) sekä koiraa Wes Andersonin animaatioelokuvassa *[[Isle of Dogs (elokuva)|Isle of Dogs]]* (2018).

Johansson näytteli vuonna 2017 elokuvassa *[[Ghost in the Shell (vuoden 2017 elokuva)|Ghost in the Shell]]*, jossa hän esitti rikollisuutta vastaan taistelevaa kyborgia, sekä polttareista kertovassa komediassa *[[Rough Night]]*. Johanssonin rooli Motoko Kusanagina elokuvassa *Ghost in the Shell* herätti laajaa keskustelua, sillä alkuperäisessä mangassa ja animesarjassa hahmo on japanilainen. Kaksi vuotta myöhemmin hän näytteli äitiä, joka piilottelee juutalaista tyttöä Taika Waititin natsisatiirissa *[[Jojo Rabbit]]*, sekä näyttelijää, joka käy läpi avioeroa teatteriohjaajamiehestään elokuvassa *[[Marriage Story]]*. Näistä rooleista Johansson sai kaksi Oscar-ehdokkuutta. Hän oli ehdolla parhaasta naispääosasta elokuvasta *Marriage Story* ja parhaasta naissivuosasta elokuvasta *Jojo Rabbit*.

Johansson haastoi The Walt Disney Companyn oikeuteen vuonna 2021 *[[Black Widow (vuoden 2021 elokuva)|Black Widowin]]* samanaikaisesta teatteri- ja Disney+‑julkaisusta, väittäen sen rikkovan hänen sopimustaan lipputulospohjaisista palkkioista. Oikeusjuttu sovittiin myöhemmin, ja Johansson sai raporttien mukaan yli 40 miljoonan dollarin korvauksen. Hän on sittemmin jatkanut yhteistyötä Disneyn kanssa.

Vuonna 2023 Johansson näytteli elokuvatähteä Wes Andersonin ohjaamassa elokuvassa *[[Asteroid City]]*, jonka roolihahmon esikuvana hänelle toimi Bette Davis. Seuraavana vuonna hän esitti elokuvassa *[[Fly Me to the Moon (elokuva)|Fly Me to the Moon]]* strategia, joka auttaa Nasan Apollo-ohjelman markkinoinnissa. Vuonna 2025 hän teki jälleen yhteistyötä Andersonin kanssa elokuvassa *[[Foinikialainen juoni]]*, jossa hän näytteli määrätietoista liikenaista, joka joutuu tekemisiin kunnianhimoisen serkkunsa kanssa. Samana vuonna hän palasi suurten tuotantojen pariin elokuvassa *[[Jurassic World Rebirth]]*, jossa hän esitti pääosaa. Johansson on kertonut olleensa *Jurassic*-elokuvasarjan fani lapsuudesta asti ja pitäneensä roolia pitkäaikaisena tavoitteenaan. Johansson teki ohjaajadebyyttinsä elokuvalla *[[Eleanor the Great]]*, joka kertoo 94-vuotiaasta naisesta, joka menettää parhaan ystävänsä.

Johanssonin tähdittämät elokuvat olivat tuottaneet vuoteen 2026 mennessä maailmanlaajuisesti yli 15,4 miljardia dollaria, mikä teki hänestä yhden elokuvahistorian tuottoisimmista näyttelijöistä.

## Laulajana

Johansson on tehnyt uraa myös musiikin parissa. Hän solmi 2006 levytyssopimuksen Atco Recordsin kanssa. Samana vuonna hän osallistui hyväntekeväisyysalbumille, joka koostui tunnettujen artistien esittämistä cover-kappaleista. Seuraavana vuonna hän esiintyi taustalaulajana The Jesus and Mary Chain -yhtyeen kanssa Coachella-musiikkifestivaalilla. Vuonna 2008 hän julkaisi ensimmäisen albuminsa *[[Anywhere I Lay My Head]]*, jolla oli pääosin cover-versioita laulaja-lauluntekijä Tom Waitsin kappaleista. Vastaanotto oli vaihteleva, eikä levy saavuttanut merkittävää kaupallista menestystä. Vuonna 2009 Johansson julkaisi yhdessä laulaja-lauluntekijä Pete Yornin kanssa albumin *[[Break Up (albumi)|Break Up]]*, jonka kappaleiden kirjoittamiseen hän myös osallistui.

Johansson laajensi musiikillista ilmaisuaan vuonna 2015 perustamalla pop-yhtyeen The Singles yhdessä Este Haimin, Holly Mirandan, Kendra Morrisin ja Julia Haltiganin kanssa. Yhtye julkaisi helmikuussa 2015 singlen ”Candy” mutta joutui pian oikeudelliseen kiistaan samannimisen yhtyeen kanssa. Oikeusriitojen jälkeen kokoonpano hajosi eikä julkaissut lisää musiikkia. Kesäkuussa 2018 Johansson ja Yorn julkaisivat EP-levyn *Apart*.

Johansson on esiintynyt myös elokuvien ääniraidoilla, kuten elokuvissa *[[Viidakkokirja]]*,  *[[Sing]]* ja sen jatko-osassa *[[Sing 2]]*.

## Julkisuuskuva
Johanssonia pidettiin uransa varhaisissa vaiheissa yhtenä Hollywoodin seksisymboleista. Hänet on monesti mainittu maailman seksikkäimpien naisten listoilla, huomattavimmin *[[Esquire (lehti)|Esquire]]*-lehdessä vuosina 2006 ja 2013, jolloin hänet valittiin seksikkäimmäksi naiseksi, ja *[[Playboy]]*-lehdessä vuonna 2007, kun hänet valittiin seksikkäimmäksi julkisuuden henkilöksi. Johansson on menettänyt Lisbeth Salanderin roolin elokuvassa *[[The Girl with the Dragon Tattoo]]* (2011), koska ohjaaja David Fincher piti häntä rooliin liian seksikkäänä.

Johansson on kertonut, että häntä muokattiin tai ohjattiin tietynlaisiin rooleihin uransa alkuvaiheessa. Hän on sanonut, että varhaisissa elokuvissa *Lost in Translation* ja *Tyttö ja helmikorvakoru*, hän oli vasta nuori aikuinen, kun hänen hahmosta tehtiin objekti tai miehen halun kohde. Tämän seurauksena Johansson koki, että hän jäi siihen roolikategoriaan jumiin, mikä rajoitti hänen mahdollisuuksiaan monipuolisempiin rooleihin. Hän on myös sanonut, että elokuvan *Iron Man 2* roolihahmo oli alkujaan kirjoitettu ”yliseksualisoiduksi” eikä hahmoa oltu myöskään kehitetty loppuun asti.

Johansson pyrkii tietoisesti ylläpitämään rajaa työn ja yksityiselämän välillä. Hän ei esimerkiksi suostu yhteiskuviin fanien kanssa muualla kuin ensi-illoissa ja televisioesiintymisissä. Johanssonilla ei ole sosiaalisen median profiileja, eikä hän hyväksy pyyntöjä liittyä niihin edes suurten elokuva-projektien yhteydessä.

Johansson sai tähden Hollywood Walk of Famelle vuonna 2012. *[[Time]]*-lehti valitsi hänet yhdeksi maailman vaikutusvaltaisimmista naisista vuosina 2021 ja 2025.

Johansson on myös suunnitellut vaatteita. Hänen urheilujätti Reebokille suunnittelemansa mallisto *Scarlett ’Hearts’ Rbk* julkaistiin vuonna 2007. Johansson on esiintynyt muun muassa Louis Vuittonin, Calvin Kleinin ja L’Oréalin mainoksissa.

## Yksityiselämä

Johansson seurusteli vuosina 2005–2006 näyttelijä Josh Hartnettin kanssa. Johansson avioitui näyttelijä Ryan Reynoldsin kanssa vuoden 2008 loppupuolella. Pari erosi joulukuussa 2010. Sen jälkeen Johanssonilla oli näyttelijä Sean Pennin kanssa lyhyt mutta paljon julkisuutta saanut suhde, joka päättyi kesäkuussa 2011.

Johansson alkoi marraskuussa 2012 seurustella ranskalaisen Romain Dauriacin kanssa. Seuraavana vuonna pari kihlautui, ja syyskuussa 2014 tiedottaja vahvisti Johanssonin synnyttäneen heidän esikoistyttärensä. Johansson ja Dauriac vihittiin avioliittoon 1. lokakuuta 2014 Montanassa. Pari erosi vuoden 2017 alkupuolella.

Johansson alkoi vuonna 2017 seurustella koomikko Colin Jostin kanssa, ja he kihlautuivat toukokuussa 2019 ja avioituivat lokakuussa 2020. Vuoden 2021 elokuussa he saivat poikalapsen.

## Valikoitu filmografia

### Elokuvat
* *[[Hevoskuiskaaja (elokuva)|Hevoskuiskaaja]]* (1998)
* *[[Lost in Translation]]* (2003)
* *[[Tyttö ja helmikorvakoru (elokuva)|Tyttö ja helmikorvakoru]]* (2004)
* *[[Match Point]]* (2005)
* *[[Vicky Cristina Barcelona]]* (2008)
* *[[Iron Man 2]]* (2010)
* *[[Lucy (elokuva)|Lucy]]* (2014)
* *[[Ghost in the Shell (vuoden 2017 elokuva)|Ghost in the Shell]]* (2017)
* *[[Marriage Story]]* (2019)
* *[[Jojo Rabbit]]* (2019)
* *[[Black Widow (vuoden 2021 elokuva)|Black Widow]]* (2021)
* *[[Jurassic World: Rebirth]]* (2025)

## Tunnustukset
### Oscar-ehdokkuudet
Ehdokkuudet: 
* paras naispääosa: *Marriage Story* (2019)
* paras naissivuosa: *Jojo Rabbit* (2019)

### Golden Globe -ehdokkuudet
Ehdokkuudet: 
* paras naispääosa musikaalissa tai komediassa: *Lost in Translation* (2004)
* paras naispääosa draamassa: *Tyttö ja helmikorvakoru* (2004)
* paras naispääosa draamassa: *A Love Song for Bobby Long* (2005)
* paras naissivuosa: *Match Point* (2006)
* paras naispääosa draamassa: *Marriage Story* (2020)

### Screen Actors Guild -ehdokkuudet
Ehdokkuudet: 
* paras naispääosa: *Marriage Story* (2020)
* paras naissivuosa: *Jojo Rabbit* (2020)
* parhaan näyttelijäkokoonpanon SAG-palkinto: *Jojo Rabbit* (2020)

### Bafta -palkinnot
* paras naispääosa: *Lost in Translation* (2004)
Ehdokkuudet:
* paras naispääosa: *Tyttö ja helmikorvakoru* (2004)
* paras naissivuosa: *Marriage Story* (2020) 
* paras naissivuosa: *Jojo Rabbit* (2020)

### Tony -palkinnot
* paras naissivuosa: *Näköala sillalta* (2010)

## Diskografia

### Albumit
* *[[Anywhere I Lay My Head]]* (2008)
* *[[Break Up]]* (2009)

### EP:t
* *Rhapsody Originals* (2008)
* *Live Session* (2008)
* *Live at KCRW.com* (2009)
* *Apart* (2018)

### Singlet
* ”Falling Down” (2008)
* ”Relator” (2009)
* ”Blackie’s Dead” (2009)
* ”Bad Dreams” (2018)

## Lähteet

## Aiheesta muualla

*